LT
L 160/30
Europos Sąjungos oficialusis leidinys
2022 6 15
KOMISIJOS ĮGYVENDINIMO REGLAMENTAS (ES) 2022/925 2022 m. birželio 14 d. kuriuo dėl į sąrašą įtrauktų vandens gyvūnų ligų ir rūšių bei rūšių grupių, keliančių didelę tų į sąrašą įtrauktų ligų plitimo riziką, sąrašo iš dalies keičiamas Įgyvendinimo reglamento (ES) 2018/1882 priedas (Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktą“) (1), visų pirma į jo 8 straipsnio 2 dalį, 8 straipsnio 3 dalies a punktą ir 8 straipsnio 4 dalies b punktą,
kadangi:
(1)
Reglamente (ES) 2016/429 nustatomos ligų, kurios perduodamos gyvūnams arba žmonėms, prevencijos ir kontrolės taisyklės, įskaitant prioritetų, susijusių su Sąjungos lygmeniu susirūpinimą keliančiomis į sąrašą įtrauktomis ligomis, nustatymą ir tų ligų suskirstymą į kategorijas.
Tos į sąrašą įtrauktų ligų prevencijos ir kontrolės taisyklės taikomos tik toms rūšims ir rūšių grupėms, kurios tokias į sąrašą įtrauktas ligas gali perduoti, nes yra joms imlios arba yra užkrato pernešėjos.
Tos rūšys ir rūšių grupės yra išvardytos Komisijos įgyvendinimo reglamento (ES) 2018/1882 (2) priedo lentelėje, vadovaujantis Reglamento (ES) 2016/429 8 straipsnio 2 dalyje nustatytais kriterijais.
Įgyvendinimo reglamentu (ES) 2018/1882 jos taip pat priskiriamos A, B, C, D arba E kategorijų ligoms;
(2)
Pasaulio gyvūnų sveikatos organizacija (OIE) neseniai peržiūrėjo vandens gyvūnų rūšis, kurios yra imlios kelioms OIE vandens gyvūnų sveikatos kodekse (3) išvardytoms ligoms.
Keletas tokių ligų taip pat išvardyta Įgyvendinimo reglamento (ES) 2018/1882 priedo lentelėje.
Pagal Reglamento (ES) 2016/429 8 straipsnio 3 dalies a punktą ir 8 straipsnio 4 dalies b punktą, susijusius su rūšių ar rūšių grupių įtraukimu į tą sąrašą ir jų išbraukimu iš jo, taip pat siekiant užtikrinti tinkamą konvergencijos su OIE standartais lygį, Komisijai atėjo laikas peržiūrėti Įgyvendinimo reglamento (ES) 2018/1882 priedo lentelėje pateiktą vandens gyvūnų ligoms imlių rūšių ir rūšių grupių sąrašą, siekiant užtikrinti, kad jis atspindėtų naujausias mokslo žinias;
(3)
todėl Komisija atliko Įgyvendinimo reglamento (ES) 2018/1882 priedo lentelėje išvardytų vandens gyvūnų ligoms imlių rūšių peržiūrą.
Ši peržiūra buvo atlikta remiantis mokslo žiniomis, kurias, atlikusios sistemingą vandens gyvūnų A, C ir E kategorijų ligoms imlių rūšių vertinimą (toliau – vertinimas), pateikė Europos Sąjungos etaloninė žuvų ir vėžiagyvių ligų tyrimo laboratorija ir Europos Sąjungos etaloninė moliuskų ligų tyrimo laboratorija (toliau – ESEL).
Vertinime atsižvelgiama į OIE vandens kodekso 1.5 skyriuje nustatytą metodiką;
(4)
užbaigusios vertinimą, ESEL pateikė ataskaitas dėl rūšių, kurios yra imlios A kategorijos ligoms (epizootinei hematopoetinei nekrozei, Mikrocytos mackini infekcijai, Perkinsus marinus infekcijai, Tauros sindromo viruso infekcijai, geltongalvių viruso infekcijai), C kategorijos ligoms (virusinei hemoraginei septicemijai, infekcinei hematopoetinei nekrozei, infekcinės lašišų anemijos viruso, turinčio didelio polimorfiškumo srities (DPS) deleciją, infekcijai, Bonamia exitiosa infekcijai, Bonamia ostreae infekcijai, Marteilia refringens infekcijai ir baltmės sindromo viruso infekcijai) ir E kategorijos ligai (koi herpeso viruso infekcijai);
(1) OL L 84, 2016 3 31, p. 1.
(2) 2018 m. gruodžio 3 d.
Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
(3) OIE vandens gyvūnų sveikatos kodeksas (2021 m.)